滄浪亭
作者：歐陽修
朝代：宋

paragraphs: 子美寄我滄浪吟，邀我共作滄浪篇。
滄浪有景不可到，使我東望心悠然。
荒灣野水氣象古，高林翠阜相回環。
新篁抽笋添夏影，老枿亂發爭春妍。
水禽閑暇事高格，山鳥日夕相啾喧。
不知此地幾興廢，仰視喬木皆蒼煙。
堪嗟人迹到不遠，雖有來路曾無緣。
窮奇極怪誰似子，搜索幽隱探神仙。
初尋一逕入蒙密，豁目異境無窮邊。
風高月白最宜夜，一片瑩浄鋪瓊田。
清光不辨水與月，但見空碧涵漪漣。
清風明月本無價，可惜祗賣四萬錢。
又疑此境天乞與，壯士憔悴天應憐。
鴟夷古亦有獨往，江湖波濤渺翻天。
崎嶇世路欲脫去，反以身試蛟龍淵。
豈如扁舟任飄兀，紅蕖淥浪摇醉眠。
丈夫身在豈長棄，新詩美酒聊窮年。
雖然不許俗客到，莫惜佳句人間傳。